BESLUTNING(1)

om situationen i Nigeria

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om situationen i Nigeria,

- der minder om EU-formandskabets erklæring af 3. marts 1999,

A. der henviser til, at der blev afholdt præsidentvalg i Nigeria den 27. februar 1999,

B. der henviser til, at disse valg klart blev vundet af general Obasanjo, tidligere statsoverhoved og den eneste militære leder, som allerede havde overdraget magten til en demokratisk valgt civil regering,

C. der henviser til, at overdragelsen af magten til den demokratisk valgte præsident den 29. maj 1999 vil betyde afslutningen på femten års militærdiktatur, som tilsidesatte det nigerianske folks mest grundlæggende menneskerettigheder, kvalte landets økonomiske liv og samfundslivet, skabte rigdom til militærjuntaen og en omfattende praksis for korruption og bragte landet på randen af et finansielt sammenbrud,

D. der henviser til, at valgene fandt sted i en fredelig atmosfære og var baseret på et flerpartisystem og demokratiske principper, og, at valgobservatørerne generelt betegnede dem som en genspejling af det nigerianske folks ønsker trods visse uregelmæssigheder, som kræver en nærmere undersøgelse,

E. der henviser til, at Nigeria spiller en stor politisk, økonomisk og demografisk rolle i Afrika, samt til, at en vedvarende demokratisk udvikling i landet kunne få meget positive virkninger - både i politisk og økonomisk henseende - for den umiddelbare subregion og for kontinentet som helhed,

1. udtrykker tilfredshed med afholdelsen af præsidentvalgene i Nigeria og lykønsker den valgte præsident, general Obasanjo, og hele det nigerianske folk med et valg, der blev afholdt i en atmosfære af åbenhed, og som blev gennemført fredeligt;

2. konstaterer, at der udbrød uroligheder i nogle dele af landet efter valgene, og opfordrer indtrængende alle de berørte parter til at undgå bitterhed; opfordrer specielt Falae, den forsmåede kandidat og forhenværende minister, til at acceptere og efterkomme resultaterne af valgene og medvirke til forsoning i landet og velfærd for det nigerianske folk;

3. henleder imidlertid alligevel opmærksomheden på, at der blev konstateret visse ureglmæssigheder under afviklingen af valgene, og at disse uregelmæssigheder hurtigt bør efterforskes;

4. håber, at det vil lykkes for den nye præsident at fjerne de regionale spændinger i landet og opretholde national enhed med støtte fra det nigerianske folk;

5. opfordrer den nye regering til at prioritere udviklingen af en demokratisk kultur i det nigerianske samfund meget højt - navnlig inden for militæret - og styrke retsstatsprincipperne, respekt for menneskerettighederne og god regeringsførelse;

6. opfordrer Kommissionen til straks at fremsætte forslag til en pakke af foranstaltninger for at fremme og supplere de nødvendige politiske og økonomiske reformer, som nu udgør den største udfordring for den nyvalgte præsident;

7. opfordrer på baggrund af ovennævnte Rådet for Den Europæiske Union til at foretage en revision af dens fælles holdning om Nigeria ved førstkomne lejlighed;

8. pålægger sine formænd at sende denne beslutning til AVS-EU-Rådet, Kommissionen og OAU.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).